Korrupsie by Gems laat meer vrae as antwoorde oor NGV - Solidariteit WêreldSolidariteit Wêreld
Tuis › Nuuskantoor › Korrupsie by Gems laat meer vrae as antwoorde oor NGV
News24 het Maandag berig dat die mediese skema vir staatsamptenare (Gems) oor 'n tydperk van vyf jaar meer as R300 miljoen aan maatskappye betaal het waarin direkteure van Gems finansiële belange gehad het.
Die berig het daartoe gelei dat die mediese skema, wat homself posisioneer om die Nasionale Gesondheidsversekeringsfonds (NGV) te administreer, Dinsdag onder sterk kritiek van parlementslede deurgeloop het nadat verteenwoordigers van Gems aan twee parlementêre portefeuljekomitees terugvoering gegee het oor 'n onlangse verslag oor beweerde rassisme ten opsigte van bedrogondersoeke wat Gems gedoen het.
Talle LP's wou weet hoe Gems met die bestuur en administrasie van die NGV vertrou kan word, veral as daar ernstige bewerings ten opsigte van korrupsie bestaan.
Dr. Stan Moloabi, hoofbeampte van Gems, het aan die parlement verduidelik dat dit ou nuus is wat tot sover as 2016 teruggaan. Hy het genoem dat sewe personeellede wat by die korrupsie betrokke was reeds danksy die skema se optrede geskors is. Hy het daarop gewys dat vyf van die sewe personeellede bedank het voordat die tugproses teen hulle begin is en dat die ander twee personeellede ná afloop van die tugproses afgedank is.
Netwerk24 berig dat Moloabi genoem het dat aanklagte by die polisie ingedien is en 'n siviele saak is ook aanhangig gemaak om al die geld te verhaal. Die aanklagte hou verband met skenkings, nepotisme, tenders en ook die ongemagtigde openbaarmaking van vertroulike inligting van die fonds.
Henru Krüger, Sektorhoof van die Gesondheidsgilde by Solidariteit, voer aan dat Gems, wat die mediese fonds van die staat se werknemers bestuur, telkens as 'n toonbeeld voorgehou word van hoe die regering die NGV sal bestuur.
"As die staat nie eens korrupsie en bedrog by sy eie mediese fonds, wat aan streng inspeksiemaatreëls onderhewig is, kan voorkom nie, hoe op aarde gaan Gems daarin slaag om die NGV-fonds te bestuur wat veel groter en aan selfs minder oorsigmaatreëls onderworpe gaan wees? Dit bevestig net finaal dat die NGV in die geheel laat vaar moet word en dat Suid-Afrikaners veel eerder toegelaat moet word om hul eie fondse en hul eie gesondheid self te bestuur." – Henru Krüger, Sektorhoof van die Gesondheidsgilde by Solidariteit
Solidariteit is verder ook van mening dat dr. Moloabi se bewering dat dit ou korrupsie-aantygings is wat nou weer opvlam, nie as 'n verskoning gebruik kan word nie. Solidariteit meen die erns van die aantygings vereis dat daar in diepte ondersoek ingestel word, nie net omdat dit 'n astronomiese bedrag geld is wat deur korrupte hande beweeg het nie, maar omdat dit bewys dat Gems nie daartoe in staat is om die NGV te bestuur nie en dat daar nie met sekerheid gesê kan word dat sulke, of selfs groter skandale, nie in die toekoms oopgevlek kan word nie.